Humoreska
Humoreska (vok. Humoreske) – literatūros žanras, trumpas, komiško turinio kūrinys, paprastai parašytas proza. Pasitelkiamos tokios komizmo priemonės, kaip ironija, kalambūras, parodija, šaržas, karikatūra ir kt. Kitaip nei satyros atveju, vaizduojamo objekto vertinimas švelnesnis, jis paprastai kelia ne piktą, o linksmą juoką. Teigiama, kad humoreska išsirutuliojo iš komiškų folklorinių pasakojimų, anekdotų, facecijų, švankų.